Source: https://www.roznava.sk/stavebne-upravy--bytoveho-domu162019
Timestamp: 2019-11-19 21:54:50+00:00
Document Index: 1363758

Matched Legal Cases: ['§ 117', '§ 5', '§ 5', '§ 13', '§ 60', '§ 62', '§ 8', '§ 9', '§ 46', '§ 47', '§ 48', '§ 62', '§ 8', '§ 9', '§ 30', '§ 61', '§ 61', '§ 61', '§ 61', '§ 53', '§ 54']

Č.j.: 322/2019-46055-VYST-An
BYTEX RV, s.r.o., so sídlom Betliarska č. 4, 048 01 Rožňava, ako správca bytového domu, podala na príslušnom úrade žiadosť o stavebné povolenie na stavbu „Stavebné úpravy bytového domu“ na Ulici mierovej č. 10, súp. č. 272 v Rožňave, ktorý je umiestnený na pozemku parc. č. KN-C 2081/57 v k. ú. Rožňava. Dňom podania žiadosti bolo stavebné konanie začaté.
Predmetom stavebných úprav bytového domu je zateplenie obvodového plášťa, výmena klampiarskych konštrukcií, zábradlí na balkónoch, bleskozvodu, zamurovanie otvoru v obvodovom múre po odstránení sklobetónových tvárnic.
Mesto Rožňava, ako príslušný stavebný úrad podľa § 117 ods. 1 zákona č. 50/1976 Zb. o územnom plánovaní a stavebnom poriadku v znení neskorších predpisov (ďalej stavebný zákon) v nadväznosti na § 5 písm. a) zákona č. 608/2003 Z. z. o štátnej správe pre územné plánovanie, stavebný poriadok a bývanie v znení neskorších predpisov a v spojení s § 5 a § 13 zákona č. 369/1990 Zb. o obecnom zriadení v znení neskorších predpisov, v rámci zahájeného konania prerokoval žiadosť v zmysle § 60 ods. 1 stavebného zákona a po preskúmaní žiadosti podľa § 62 ods. 1 stavebného zákona a § 8 a § 9 vyhlášky MŽP SR č. 453/2002 Z. z., ktorou sa vykonávajú niektoré ustanovenia stavebného zákona, v súlade s § 46 a § 47 zákona č. 71/1967 Zb. o správnom konaní (ďalej „správny poriadok“) v znení neskorších predpisov a rozhodol nasledovne:
„Stavebné úpravy bytového domu„
na Ulici mierovej č. 10, súpisné číslo 272, nachádzajúci sa na pozemku
parc. č. KN-C 2081/57 v k. ú. Rožňava.
Predmetný bytový dom sa nachádza v intraviláne mesta Rožňava, na Ulici mierovej. Je zrealizovaný v systéme pozdĺžneho dvojtraktu s výškou siedmych nadzemných podlaží bez podpivničenia. Obvodový plášť je murovaný, stropy tvoria železobetónové panely, komunikačné jadro je situované v centre dispozície bytového domu a je tvorené dvojramenným železobetónovým schodiskom a výťahom, zastrešenie je riešené plochou strešnou konštrukciou.
Na zateplenie obvodových stien je navrhnutý kontaktný zatepľovací systém Weber Terranova na báze minerálnej vlny Webertherm exklusive hrúbky 140 mm. Zateplenie stropu nad nevykurovanými priestormi vstupného podlažia je navrhnuté tepelným izolantom na báze EPS hrúbky 50 mm. Na obvodovom múre sa odstráni sklobetónová výplň, murivo sa domuruje tvárnicami hrúbky 375 mm s potrebnou povrchovou úpravou. Tenkovrstvová omietka je navrhnutá vo väčšinovom farebnom riešení WEBERPAS SE4D, v menšinovom farebnom riešení WEBERPAS ZE5C a SE4B.
Pôvodné zábradlie sa na balkónoch vymení, demontuje sa oplechovanie a nahradí sa novým, zrealizuje sa nový odkvapový chodník.
Ing. arch. Alexander Pelle, Okružná č. 28, 979 01 Rimavská Sobota
vlastníci bytov a nebytových priestorov bytového domu na Ulici mierovej č. 10 v Rožňave
Zastavaná plocha: 245 m²
Pri stavbe a jej uskutočňovaní musia byť dodržané príslušné ustanovenia § 48 až 53 stavebného zákona, ktoré upravujú všeobecné technické požiadavky na uskutočňovanie stavieb a príslušné technické normy.
Zatepľovacie práce na bytovom dome sa nesmú vykonávať v hniezdnom období dážďovníkov obyčajných t. j. od 15.4 do 15.8. kalendárneho roka. K splneniu uvedenej požiadavky je nevyhnutné vymedziť 1 m širokú ochrannú zónu v okolí hniezd, kde sa v čase hniezdenia nebude vôbec zasahovať. Rekonštrukčné práce v ostatných častiach stavby sa môžu vykonávať bez obmedzenia.
Nakoľko počas rekonštrukčných prác dôjde k zániku vetracích otvorov v atike bytového domu, tieto je nutné nahradiť špeciálnymi búdkami pre dážďovníky. Stavebník je povinný umiestniť 2 ks špeciálnych búdok pre dážďovníkov typu APUS 3 do západnej štítovej steny bytového domu a 1 ks špeciálnej búdky pre netopiere typu MAXI-B do východnej štítovej stany bytového domu.
BYTEX RV, s.r.o., so sídlom Betliarska č. 4, 048 01 Rožňava, ako správca bytového domu, podala dňa 26.11.2018 na príslušnom úrade žiadosť o stavebné povolenie na stavbu „Stavebné úpravy bytového domu“ na Ulici mierovej č. 10, súp. č. 272 v Rožňave, ktorý je umiestnený na pozemku parc. č. KN-C 2081/57 v k. ú. Rožňava.
Stavebný úrad predloženú žiadosť o stavebné povolenie spolu aj s podkladmi preskúmal v zmysle § 62 ods. 1 stavebného zákona a § 8 a § 9 vyhlášky MŽP SR č. 453/2000 Z. z., ktorou sa vykonávajú niektoré ustanovenia stavebného zákona, a vzhľadom k tomu, že podklady na posúdenie neboli postačujúce na posúdenie stavby, stavebný úrad rozhodnutím č. 322/2019-1087-VYST-An zo dňa 09.01.2019, ktoré nadobudlo právoplatnosť dňa 14.01.2019 vyzval žiadateľa, aby v stanovenej lehote predložil chýbajúce podklady a konanie prerušil. Súčasne upozornil žiadateľa, že ak v stanovenej lehote nepredloží chýbajúce podklady, v súlade s § 30 ods. 1 písm. d) správneho poriadku konanie zastaví. Žiadateľ predložil v stanovenej lehote chýbajúce podklady. Stavebný úrad následne zistil, že projektová dokumentácia stavby a technická správa uvádzajú zateplenie obvodových stien bytového domu zatepľovacím systémom Webertherm Exclusive a farebný odtieň omietky je predložený zo vzorkovníka farieb Caparol. Na základe toho, stavebný úrad rozhodnutím č. 322/2019-37447-VYST-An zo dňa 03.06.2019, ktoré nadobudlo právoplatnosť dňa 06.06.2019 vyzval opäť žiadateľa, aby v stanovenej lehote prehlásil, aký zatepľovací systém bude použitý na zateplenie bytového domu a konanie opäť prerušil. Po doplnení prehlásenia o použití zatepľovacieho systému, stavebný úrad listom č. 322/2019-40136-VYST-An zo dňa 02.07.2019 oznámil začatie stavebného konania podľa § 61 ods. 4 stavebného zákona všetkým známym účastníkom konania a dotknutým orgánom štátnej správy. Vlastníkom bytov a nebytových priestorov v bytovom dome oznámil začatie konania verejnou vyhláškou vyvesenou na úradnej tabuli mesta a zverejnenej na webovej stránke mesta v lehote 15 dní. Nakoľko boli stavebnému úradu dobre známe pomery staveniska a žiadosť poskytovala dostatočný podklad pre posúdenie navrhovanej stavby, upustil v zmysle § 61 ods. 2 stavebného zákona od miestneho šetrenia a ústneho konania. Súčasne upozornil účastníkov konania, že môžu v súlade s § 61 ods. 3 svoje námietky a pripomienky uplatniť do 7 pracovných dní, inak k nim nebude prihliadnuté. V rovnakej lehote mohli oznámiť svoje stanoviská dotknuté orgány štátnej správy, inak podľa § 61 ods. 6 stavebného zákona sa má za to, že ich stanovisko je kladné. Stavebnými prácami sa zlepšia tepelnotechnické vlastnosti stavby, bezpečnosť stavby pri jej užívaní, energetická úspornosť stavby, požiarna bezpečnosť, mechanická odolnosť stavby a tým sa predĺži životnosť stavby. Stavba sa bude uskutočňovať dodávateľsky, dodávateľ bude určený po výberovom konaní.
Vzhľadom k tomu, že uskutočnením stavby nie sú ohrozené záujmy spoločnosti, ani záujmy alebo práva jednotlivých účastníkov konania a predložená dokumentácia spĺňa všeobecné technické požiadavky na stavbu stavebný úrad rozhodol tak, ako sa uvádza vo výroku tohto rozhodnutia.
K žiadosti o stavebné povolenie boli predložené tieto doklady: výpis listu vlastníctva č. 3968 zo dňa 13.11.2018, kópia z katastrálnej mapy zo dňa 13.11.2018, projektová dokumentácia v dvoch vyhotoveniach, statický posudok a požiarna bezpečnosť stavby, energetické posúdenie hospodárnosti stavby, zápisnica zo schôdze vlastníkov bytov a nebytových priestorov bytového domu na Ulici mierovej č. 10 zo dňa 18.01.2018, vyjadrenie dotknutých orgánov štátnej správy a to: OR Hasičského a záchranného zboru Rožňavač. ORHZ-RV1-685-001/2018 zo dňa 23.10.2018, Regionálneho úradu verejného zdravotníctva Rožňava č. 773/2018-632/HŽPaZ zo dňa 31.10.2018, Okresného úradu, odboru starostlivosti o životné prostredie (ŠSOH) č. OU-RV-OSZP-2018/010139 zo dňa 15.10.2018, (ŠSOPaK) č. OU-RV-OSZP-2018/010145 zo dňa 15.10.2018.
Správny poplatok za vydanie stavebného povolenia bol zaplatený v hotovosti dňa26.11.2018 do pokladne správneho orgánu v hodnote 100 €, podľa položky 60 písm. c) bod 2) „Sadzobníka správnych poplatkov“ tvoriaceho prílohu zákona č. 145/1995 Z. z. o správnych poplatkoch v znení neskorších predpisov.
Proti tomuto rozhodnutiu je podľa § 53 a § 54 správneho poriadku možné podať odvolanie v lehote 15 dní odo dňa doručenia rozhodnutia na Mestský úrad, Šafárikova č. 29, 048 01 Rožňava. Včas podané odvolanie má odkladný účinok. Toto rozhodnutie je preskúmateľné súdom až po vyčerpaní riadnych opravných prostriedkov.
Touto verejnou vyhláškou, ktorou sa doručuje stavebné povolenie vlastníkom bytov a nebytových priestorov bytového domu na Ulici mierovej č. 10 a tiež ostatným účastníkom stavebného konania, ktorí môžu byť stavbou priamo dotknutí tým, že majú vlastnícke alebo iné práva k pozemkom a stavbám na nich, resp. vlastníci susedných pozemkov a stavieb - rozhodnutie je doručené verejnou vyhláškou zverejnenou po dobu 15 dní na úradnej tabuli a webovej stránke mesta Rožňava.
Publikované: 16.10.2019 13:17 hod.